A Mohácsi Önkormányzat

13/2017.(V.29.)

r e n d e l e t e

**a településfejlesztési és településrendezési dokumentumok, valamint az egyes településrendezési sajátos jogintézmények partnerségi egyeztetésének szabályairól**

Mohács Város Önkormányzatának Képviselő-testülete az Épített környezet alakításáról és védelméről szóló 1997. évi LXXVIII. törvény (továbbiakban Étv.) 6/A.§ (3) bekezdésében, a 62.§ (6) bekezdés 6. pontjában, és a Településkép védelméről szóló 2016. évi LXXIV. törvény (a továbbiakban: TKtv.) 16.§ (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény (a továbbiakban: Mhötv.) 13.§ (1) bekezdés 1. pontjában, az Étv. 6.§ (1) bekezdésében és a Településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes területrendezési sajátos jogintézményekről szóló 314/2012.(XI.8.) Korm. rendelet (a továbbiakban: TFR) 29.§ és a 29/A.§-ban meghatározott feladatkörében eljárva a következőket rendeli el:

**Általános rendelkezések**

**1. §**

1. Mohács Város településfejlesztési koncepciójának (TF), integrált településfejlesztési stratégiájának (ITS), a településrendezési eszközeinek, Településszerkezeti Terv és Helyi építési Szabályzat (HÉSZ), valamint az egyes településrendezési sajátos jogintézmények a Településképi rendelet (TR), a Településképi arculati kézikönyv (TAK) készítése vagy azok módosítása széleskörű egyeztetés keretén belül, a TFR és az e rendelet alapján alkotott partnerségi egyeztetési szabályai szerint történik.
2. E rendelet alkalmazásában:

*állandó partnerek*: a közigazgatási területen állandó lakóhellyel, tartózkodási hellyel vagy ingatlantulajdonnal rendelkező természetes személyek (lakosság).

*eseti partnerek*: az Önkormányzatnál hivatalosan bejelentkezett érdekképviseleti szervek; a véleményezési eljárásba esetenként meghívott civil szervezetek, amelyek tevékenysége kiterjed a településrendezéssel kapcsolatos tervezetek véleményezésére; gazdálkodó szervezetek, amelyek a készülő tervek hatásterületén ingatlantulajdonnal vagy telephellyel rendelkeznek; vallási közösségek; intézmények.

**Állandó partnerekkel történő egyeztetés szabályai**

**2.§**

1. Adott véleményezési eljárás során az állandó partnerek minimális tájékoztatási formáját a TFR alapján az 1. sz. függelék táblázata tartalmazza.
2. Az előzetes tájékoztatás során a közzétett hirdetmény tájékoztatást nyújt az eljárás tárgyáról, megindításáról, az előzetes tájékoztató elérhetőségéről, az eljárás módjáról és a véleményezés módjáról és annak határidejéről.
3. A véleményezési eljárás során a közzétett hirdetmény tájékoztatást nyújt az eljárás tárgyáról, az elkészült tervezet elérhetőségéről, a véleményezési módjáról és annak határidejéről.
4. Lakossági fórum esetén, annak tárgyáról, helyéről és időpontjáról a lakossági fórum idejét megelőző 8 nappal korábban a helyben szokásos módon közzétett lakossági hirdetmény útján kell értesíteni a partnereket. A lakossági fórumról jelenléti ív és jegyzőkönyv készül, mely írásban rögzíti a javaslatokat, észrevételeket. A jegyzőkönyv tartalmazza a javaslattevő, észrevételező nevét és címét.
5. Amennyiben nincs lakossági fórum, a lakosság az észrevételeit, javaslatait a hirdetmény közzétételétől számított 8 napon belül teheti meg, a Polgármesterhez címzett és a főépítésznek írásban benyújtott szövegszerű, indoklással ellátott véleményben.

**Eseti partnerekkel történő egyeztetés szabályai**

**3.§**

1. Az eseti partnerek köréről, amennyiben az szükséges, az egyeztetési eljárást megelőzően a Képviselő-testület külön határozattal dönt.
2. Az eseti partnerek az előzetes tájékoztatási, illetve a véleményezési szakasz tervezetének (dokumentációjának) megküldésével értesülnek.
3. Az eseti partnerek az egyeztetési eljárásba a Polgármesterhez címzett és a főépítészhez benyújtott szövegszerű, indoklással ellátott, a megadott határidőn belül benyújtott véleménnyel, észrevétellel, javaslattal élhetnek, melyen véleményezési eljárás tárgyát, a szervezet nevét, képviselőjét, postai címét, elérhetőségét meg kell jelölni.

**Vélemények dokumentálása, nyilvántartása, megválaszolása, településfejlesztési és településrendezési dokumentumok, valamint az egyes településrendezési sajátos jogintézmények közzététele**

**4.§**

1. A beérkezett vélemények dokumentálása, nyilvántartása, valamint az el nem fogadott javaslatok indokolása, azok dokumentálása és nyilvántartása az államigazgatási véleményekre vonatkozó, a TFR-ben rögzített szabályok szerint történik.
2. A beérkezett véleményekről, javaslatokról készülő összefoglaló és az annak elfogadásáról szóló határozat a honlapon kerül kihirdetésre.
3. A településfejlesztési és településrendezési dokumentumokat, **valamint az egyes településrendezési sajátos jogintézményekről szóló önkormányzati döntéseket** elfogadásukat követően a honlapon közzé kell tenni.

**Záró rendelkezés**

**5.§**

Ez a rendelet 2017. június 1. napján lép hatályba.

1. *Függelék*

**Az állandó partnerek minimális tájékoztatási formája a 314/2012.(XI.8.) Korm. rendelet 29.§ és 29/A.§ alapján**

|  |  |  |  |
| --- | --- | --- | --- |
|  | **eljárás típusa** | **előzetes tájékoztatás**  **módja** | **elfogadás előtti véleményezés módja**  **(munkaközi tájékoztatás)** |
| **Településfejlesztési koncepció**  **Integrált településfejlesztési stratégia** | készítése | * közterületi hirdetőfelület; * helyi lap; * önkormányzati honlap; * lakossági fórum; | * közterületi hirdetőfelület; * helyi lap; * önkormányzati honlap; * lakossági fórum; |
| módosítása | - | * önkormányzati honlap; |
| **Településképi arculati kézikönyv** | készítése  módosítása | * közterületi hirdetőfelület; * helyi lap; * önkormányzati honlap; * lakossági fórum; | * közterületi hirdetőfelület; * helyi lap; * önkormányzati honlap; * lakossági fórum; |
| **Településképi rendelet** | készítése  módosítása |
| **Településrendezési eszközök:**  -Településszerkezeti Terv;  - Szabályozási tervek;  -Helyi építési szabályzat | teljes eljárás | * közterületi hirdetőfelület; * helyi lap; * önkormányzati honlap; * lakossági fórum; | * közterületi hirdetőfelület; * helyi lap; * önkormányzati honlap; * lakossági fórum; |
| egyszerűsített eljárás | - |
| tárgyalásos eljárás  *Nemzetgazdasági szempontból kiemelt jelentőségű,*  *vagy Kgy. döntésével kiemelt fejlesztési területté nyilvánított területen megvalósítandó beruházás érdekében* |
| Tárgyalásos eljárás kihirdetett vészhelyzet esetén | * önkormányzati honlap; |
| állami főépítészi eljárás |